Khakasia

Khakasia () edo Khakasiako Errepublika (; khakaseraz: Хакас Республиказы) erdialdeko Errusiako subjektu federal bat da, errepublika bat zehazki, Siberiako Barruti Federalean kokaturik dagoena. 61.900 km²ko eremua du eta 2010ean 532.403 biztanle zituen. Hiriburua Abakan da.

Geografia 

Khakasia Jenisei ibaiaren goiko arroan dago, Abakan ibaiadarraren arroan, Altai mendien iparraldean. Iparralde eta ekialdean Krasnoiarsk kraiarekin du muga, hego-ekialdean Tuvarekin, hego-mendebaldean Altaiko Errepublikarekin eta mendebaldean Kemerovo oblastarekin. Abakan haranaren hego-ekialdean dauden Mendebaldeko Saian mendien gailurra Karagosh (2.930 m) da; mendebalde eta ipar-mendebaldean dauden Abakan eta Kuznetsk Alatau mendilerroek, berriz, Verkhny Zub (2.178 m) dute punturik garaiena.

Lurralde lehorra da, kontinente barruko klima oso gogorra duena. Landaredia beheko lurretan estepakoa da eta goiko lurretan basoa gehienbat.

Hiri nagusiak Abakan, hiriburua, Abaza, Txernogorsk, Saianogorsk eta Sorsk dira.

Ekonomia 
Abere hazkuntzaz gainera, meatzaritza (kobrea, molibdenoa eta burdina) eta elektrizitate produkzioa dira aberastasun iturriak.

Demografia 
2010ean Khakasiak 532.403 biztanle zituen; %81,7 errusiarrak ziren eta %12,1 khakasak, %1,1 germaniarrak, %1 ukrainarrak eta %0,6 tatariarrak. Erlijiorik hedatuena kristautasun ortodoxoa da (biztanleriaren %31,6 2012an).

Erreferentziak

Kanpo estekak 
  Webgune ofiziala R-19.ru

 
Erdialdeko Asia